REPUBLIKA SRBIJA

NARODNA SKUPŠTINA

Odbor za finansije, republički budžet i kontrolu

trošenja javnih sredstava

20. septembar 2012. godine

B e o g r a d

PREDSEDNIK NARODNE SKUPŠTINE

Na osnovu člana 157. stav 6. Poslovnika Narodne skupštine, na Predlog zakona o izmenama i dopunama Zakona o porezu na dodatu vrednost, Odbor za finansije, republički budžet i kontrolu trošenja javnih sredstava podnosi sledeći

AMANDMAN I

Posle člana 45. Predloga zakona, dodaju se čl. 45a i 45b, koji glase:

„Član 45a

Posle člana 56a dodaju se naziv člana i član 56b, koji glase:

Refundacija PDV za kupovinu hrane i opreme za bebe

Član 56b

Pravo na refundaciju PDV za kupovinu hrane i opreme za bebe, na osnovu podnetog zahteva, ima roditelj, odnosno staratelj bebe – punoletni državljanin Republike, sa prebivalištem na teritoriji Republike, koji kupuje hranu i opremu za bebe (u daljem tekstu: kupac hrane i opreme za bebe).

Kupac hrane i opreme za bebe može da ostvari refundaciju PDV iz stava 1. ovog člana, pod uslovima da:

1) je ukupan neto prihod roditelja, odnosno staratelja bebe u godini koja prethodi godini u kojoj se podnosi zahtev iz stava 1. ovog člana ostvaren u iznosu manjem od 960.000 dinara i da je ukupna imovina roditelja, odnosno staratelja bebe na koju se plaća porez na imovinu u skladu sa propisima kojima se uređuju porezi na imovinu manja od 23.400.000 dinara;

2) poseduje fiskalni isečak izdat od strane prodavca u skladu sa propisima kojima se uređuju fiskalne kase.

Pravo na refundaciju PDV iz stava 1. ovog člana može se ostvariti do iznosa od 70.000 dinara za bebu starosti do dve godine, i to u prvoj godini starosti do 40.000 dinara, a u drugoj do 30.000 dinara.

Dinarski iznosi iz stava 2. tačka 1) i stava 3. ovog člana usklađuju se godišnjim indeksom potrošačkih cena u kalendarskoj godini koja prethodi godini u kojoj se usklađivanje vrši, prema podacima republičkog organa nadležnog za poslove statistike.

Prilikom usklađivanja dinarskih iznosa u skladu sa stavom 4. ovog člana osnovice za usklađivanje su poslednji objavljeni usklađeni iznosi.

Ovlašćuje se Vlada Republike Srbije da objavi usklađene iznose iz stava 4. ovog člana.

Hranom i opremom za bebe iz stava 1. ovog člana smatraju se:

1) mleko za odojčad;

2) kašice;

3) krevetac;

4) kolica;

5) stolica za hranjenje;

6) stolica za kola;

7) pelene.

Nadležni poreski organ, po sprovedenom postupku kontrole ispunjenosti uslova za ostvarivanje prava na refundaciju PDV, koji moraju da budu ispunjeni na dan podnošenja zahteva za refundaciju PDV, donosi rešenje o refundaciji PDV kupcu hrane i opreme za bebe.

Nadležni poreski organ vodi evidenciju o refundaciji PDV za kupovinu hrane i opreme za bebe, kao i o iznosu ostvarene refundacije PDV.

Član 45b

U članu 57. reči: „čl. 53 - 56aˮ zamenjuju se rečima: „čl. 53 – 56bˮ.ˮ

O b r a z l o ž e nj e

Ovim amandmanom predlaže se uvođenje prava na refundaciju PDV po osnovu kupovine hrane i opreme za bebe, a što je rezultat određenog broja inicijativa s tim u vezi. Takođe, predloženom izmenom u članu 45b vrši se usklađivanje teksta Zakona sa predloženim izmenama u članu 45a.

AMANDMAN II

U članu 50. Predloga zakona reč: „osmog“ zamenjuje se rečju: „narednog“.

Ovim amandmanom predlaže se da Zakon o izmenama i dopunama Zakona o porezu na dodatu vrednost stupi na snagu narednog dana od dana objavljivanje u „Službenom glasniku Republike Srbije“ kako bi se omogućila nesmetana primena pojedinih zakonskih odredaba počev od 1. oktobra 2012. godine. Naime, noročito opravdani razlozi za stupanje na snagu ovog zakona narednog dana od dana objavljivanja, u skladu sa članom 196. stav 4. Ustava Republike Srbije, sadržani su u potrebi da se omogući funkcionisanje države u smislu obezbeđivanja potrebnih prihoda, a što se, jednim delom, postiže povećaljem opšte stope PDV sa 18% na 20% počev od 1. oktobra 2012. godine.

PREDSEDNIK ODBORA

Vesna Kovač